**НЧ „ПРОСВЕТА 1898 – СТРАХИЛОВО”**

**СЕЛО СТРАХИЛОВО**

**ДОКЛАД – ОТЧЕТ НА ЧИТАЛИЩЕТО ЗА ПЕРИОДА**

**01.01.2020 – 31.12.2020г.**

**Въведение**

 **Уважаеми дами и господа,**

 Измина още една година от нашата дейност.Длъжни сме да продължим завещаното от нашите деди и предаваме на идните поколения за да запазим и съхраним чрез традициите си всички ценности на нацията. Преди още да имаме държава, българското общество чрез своята самоорганизираност създаде читалището и формира съзнание за общобългарска общност. Читалищата са живият извор на българския дух и култура през вековете. Народните Читалища са първите и най-старите организирани структури на гражданското общество в България. Те са уникални по своята същност,граждански доброволни обединения, появили се далеч преди всички познати днес неправителствени организации, заемащи особено място в нашата история и имащи съществена роля за утвърждаване ценностите на гражданското общество у нас. Читалищата са безспорно припознати от българското общество като устойчиви културни институции, които имат специфична мисия за съхранение и развитие традиционните ценности на нацията. В съвременните условия,запазвайки своята социална легитимност и гъвкавост,простирайки се на територията на цялата страна читалищата са призвани да откликнат на новите потребности на българското общество. Там е запалена искрата и пламва огънят на Българското възраждане. Там е мястото, където се поддържат живи българските традиции, мястото в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината. В тези храмове на просвета и култура, се изгради духовната същност на нашия народ.

Един от тези самобитни културни институти е НЧ „Просвета 1898 – Страхилово” с основна задача да работи изцяло в обществена полза за просперитета и културното издигане на селото и да изпълнява държавни и общински дейности в областта на културата.

Дейността на читалището през 2020 година бе посветена както за реализиране на целите и поддържане на облика му на устойчива културно просветна организация, така и да продължи да бъде притегателен център за Страхиловското население. Но поради пандемията от КОВИД - 19 работата е затруднена.

**Организационна дейност**

Читалището има 56 действителни члена.

 Органите на управление са НАСТОЯТЕЛСТВО И ПРОВЕРИТЕЛНА КОМИСИЯ.

Състав на читалищното настоятелство :

 1. Милен Михов – председател

 2. Йорданка Андреева – член

 3. Кера Костова – член

 4. Светла Димитрова – член

 5. Тодор Милков – член

 Милена Минчева – секретар

Проверителна комисия :

1. Нели Илиева – председател
2. Дочка Игнатова – член
3. Стоянка Комитова – член

През 2020 г.дейността на настоятелството е организирана в изпълнение на план – програмата за развитие на читалищната дейност, разработена въз основа на чл.26,ал.2 от Закона на народните читалища.Културният календар на читалището и Културния календар на Община П. Тръмбеш.

Проведени са 4 заседания на читалищното настоятелство, на които са обсъдени въпроси касаещи читалищна, библиотечна, финансово стопанска,художествено творческа дейност и други текущи задачи.

Необходимите отчети и справки се представят в срок до Община Полски Тръмбеш, Министерство на културата,РЕКИЦ-В.Търново, ТБ при НСИ – В.Търново, ТД – Инспекция по труда гр. В. Търново, „Глобални библиотеки – България” гр.София, Районна служба „Пожарна безопасност и защита на населението” гр. П. Тръмбеш, Агенция по вписванията гр. В. Търново,НАП гр. В.Търново и други институции.

**Културно – просветна дейност**

Началото поставихме с отбелязването на Международния ден на думата „благодаря”. Казахме „благодаря” на близки, приятели, колеги, както на всеки, който е направил нашия ден по-добър и ни е накарал да се усмихваме. Думата „благодаря” трябва да се чува често.

Въпреки пандемията можем да се похвалим с мероприятия, които разнообразиха живота ни. Честване празника на родилната помощ и майчинството,който всички знаем като „Бабин ден”. На този ден засвидетелствуваме почит и уважение към жените, които са „ бабували”.Теодора Миткова/булката/ и Петранка Петрова /бабата/ пресъздадоха обичая „поливане” на бабата. Всяка жена която има дете полива на бабата и я дарява, за да са здрави децата. От своя страна тя ги закичва с китка здравец и червен конец и ги благославя. Ритуалът бе пресъздаден от групата за народни обичаи към читалището. Празникът отпразнувахме заедно с акушерката г-жа Джамджиева, д-р Борисова и д-р Цанев и много жени от селото.

През месец февруари направихме зимна седянка с жените от селото. Те пяха , ръкоделстваха, четоха вестници и списания. Присъстваха и деца , на които им беше много интересно.

По стар български обичай бе отпразнуван и празника на лозаря и виното „Трифон Зарезан”,заедно с Пенсионерски клуб „Детелина”. Възпроизведен беше обичая за зарязване на лозите. За „цар на виното”бе избран д-р Цанев

Отбелязахме 147 години от обесването на Васил Иванов Кунчев – Левски. Припомнихме си много моменти от живота на Апостола и неговите мисли актуални и до днес. Подредихме кът посветен на годишнината.

Майсторете ръчички - изработване на мартеници от малки и големи в импровизираната работилница за мартеници.

Сръчните ръце на нашите творци сътвориха чудни красоти от бели и червени конци.Баба Марта ги раздаде, с пожелание за здраве, щастие и късмет през цялата година. Закичването с мартеници е за предпазване от уроки и болести. По случай деня на самодееца изказахме заслужена благодарност на нашите самодейци. Хората , които не жалят време и сили, за да работят за съхранението на българските традиции и култура, хората, които правят празниците на другите и за които най-голямата награда са аплодисментите и радостта в очите на хората. Отпразнувахме 3-ти март със самодейците. Тържество по случай международния ден на жената 8-ми март и първа пролет,отново организирахме,като празник, на всички жители в селото. Празникът премина весело и забавно с танци, забавни игри и приповдигнато настроение под звуците на оркестър. За изминалата година участия на самодейците не бяха разрешени. Фолклорните фестивали бяха забранени. Както всички знаем причината за това е Ковид -19. ФГ „Северняшка китка” има само едно участие и то е на „Фолклорна плетеница”2020 гр. Китен по покана на Странджанската певица Златка Ставрева. Групата достойно защити името на нашето читалище. И златният трофей бе връчен лично от организатора на фестивала Странджанската певица Златка Ставрева.За индивидуалното изпълнение на Кера Костова ѝ бе присъден Златен медал. Имаше интервю и с ръководителката на групата Кера Костова и участието бе излъчено по телевизия КИСС. Танцовата група репетираха , но нямаха възможност за изяви. Фолклорната група е нашата визитка за представителност. Това са самодейци за които думите възторжен дух, просвета и култура имат стойност. Вие носите песента в душата си. Врекли сте се в читалищното дело и не му изменяйте!

На 14 октомври /Петков ден/ с тържествена Света литургия и водосвет бе отбелязан празника на храм „Света Петка” село Страхилово. Имаше и курбан,който беше организиран и направен от самодейците при читалището.

Не на последно място по важност е отбелязването на годишнини на бележити писатели – направа на литературни кътове.

**БИБЛИОТЕЧНА ДЕЙНОСТ :**

Библиотечната дейност е формата, чрез която читалището реализира задачата си за разширяване и обогатяване на знания и интереса към наука, изкуство и култура у местното население. В съзнанието си свързваме „Библиотека” с мястото, откъдето можем да си вземем да прочетем книга, да потърсим специализирана литература, да разгледаме вестници и списания. От 2011 година с помощта на техника предоставена по програма „Глобални библиотеки – България”,библиотеката ни се превърна в модерен и привлекателен център с доста по-големи възможности,за подпомагане трудния живот на хората от селото. Продължава предоставянето на безплатен пакет от услуги –

Компютри за потребление,безплатен интернет достъп и онлайн информация.

Читалищната библиотека разполага с 18 704 регистрирани единици библиотечен фонд.Закупени са 40 тома нови книги

На стойност-272.73лв. През изминалата година имаме дарение на 48 бр. книги от Ценка Тотева Петрова. Абонирани са 4 броя периодични издания.Общия брой на читателите е 83. До 14 години са 11.Посещенията за дома 396, в читалня 67 и интернет посещения 232.Компютрите са вече доста остарели и изхабени.През отчетния период са направени и много справки,като голяма част от тях са свързани с търсене чрез интернет.

С работата си библиотечните служители дават своя принос за духовното обогатяване на населението. Изявите им заемат голям дял в културно – просветната дейност на читалището,отчетени в предишния раздел, включват честването на бележити дати и годишнини от Националния календар,годишнини на творци и известни личности,даване на информация в различните области на познанието,работа с деца.

Състоянието на читалищната библиотека,трябва да отговаря

на реалните потребности и очаквания на гражданите. В това

отношение в нашата библиотека има още много какво да се желае. Необходима е промяна на интериора в библиотеката,за да стане по уютно и привлекателно място за читателите. Наличието на влага, уврежда книгите и техниката. За да задържим читателския интерес и повишим броя на нашите читатели е нужно постоянно да обновяваме

библиотечния фонд.

Библиотеката при НЧ „Просвета 1898 – Страхилово” е вписана в публичния регистър на МК под №1 063 на основание чл. 10 ал.1 от Закона на обществените библиотеки.

**ХУДОЖЕСТВЕНО – ТВОРЧЕСКА ДЕЙНОСТ:**

Важно място в културния живот на селото заемат утвърдените културни традиции. В НЧ „Просвета 1898 – Страхилово” има фолклорна група, група за стари градски песни,група за народни обичаи и танцова група. Настоятелството изказваме благодарност на всички самодейци за отделеното лично време за репетиции, за доброто представяне и популяризиране на българския фолклор.

Гордеем се , че НЧ „Просвета 1898”и днес е равностоен пазител на възрожденските традиции. Някогашното „училище за възрастни” днес е истински притегателен културен център за всички Страхиловчани.

 Уважаеми читалищни членове, основният и най – важен проблем за развитието на самодейността е липсата на средства за музиканти.

**ФИНАНСОВО – СТОПАНСКА ДЕЙНОСТ :**

Финансирането на читалището е регламентирано в Закона на народните читалища и Устава на читалището. Съгласно чл.21 от ЗНЧ основен източник за формиране бюджета на читалището е държавната субсидия за 1.5 бройка по утвърден стандарт от МК.

Читалището набира собствени приходи от членски внос и наем земя. Във връзка с чл. 26а от ЗНЧ за 2020г. Общински Съвет гр. Полски Тръмбеш дофинансира читалището с 365 лв., които бяха изразходени за такса банка.

Изказвам благодарност на кмета на Общината Господин Георги Чакъров, за оказаната ни подкрепа.

Цялостната дейност на читалището, зависи от финансовите средства.Читалищната сграда е построена преди 60 години и е добра,но изисква много средства за нейното поддържане. От неотложен ремонт се нуждае салона. Фоаето на читалището и библиотеката от боядисване.

 Дами и господа,

Това е отчета на нашето читалище за изминалата трудна година на пандемия. Това са искрите, които отиват в пламъка на огъня,който вече 122 години носи достойно своето име НЧ „ПРОСВЕТА 1898 – СТРАХИЛОВО”. Тук са корените, тук е бита и традицията,тук идват и хората, защото Читалището е извоювало името на авторитетен културен институт, готов да приеме предизвикателствата на новото време. То е „Храм запазил цялата красота и достойнство на нашия народ”. Чудесен дом на културата, в който живеят науката,словото, песента и танците. Да си пожелаем да работим още по-добре и постигаме нови успехи в години без пандемия !

 Докладът е обсъден и приет на заседание на Настоятелството с протокол №2 от 26.02.2021г.

Читалищен секретар : ………………. Председател : ………………….

 /М.Минчева/ /М.Михов/